Մեղադրող դատախազ Գեւորգ Գեւորգյանը, դիմելով վկային, ասաց, որ դեպքի օրը ծանր հրազենային վիրավորում ստացած, սույն գործով վկա Արամ Պետրոսյանն իր ցուցմունքում հայտնել է, թե Մուշեղ Մուշեղյանը վազել է դեպի շքամուտքի դուռը, որը փակ է եղել, իսկ Գեւորգ Ավետիսյանը (դեպքի օրը սպանված) նրա հետեւից, ապա իրեն անծանոթ երկու-երեք հոգի սկսել են հարվածել Մուշեղյանին: Ապա վկայից հետաքրքրվեց, թե նա նման բան տեսե՞լ է, թե՝ ոչ: Վկան բացասական պատասխան տվեց՝ հավելելով, որ ինքն այդ պահին այդտեղ չի եղել, նկուղ է մտել այն ժամանակ, երբ Մուշեղյանը սկսել է կրակել: «Այն պահին, երբ ես մտա, տեսա, որ Մուշեղը զենքը ձեռքին կանգնած էր ու սկսեց այդ պահին կրակել»: Ապա մեղադրող Գեւորգյան վկային խնդրեց որպես հարեւան բնութագրել Պետրոս Իսրայելյանին, հետաքրքվելով, նա ճշտախո՞ս անձնավորություն է, թե՝ ոչ: Ինչին ի պատասխան վկան դրական պատասխան տվեց: Նշենք, որ ըստ պաշտպանական կողմի՝ Պետրոս Իսրայելյանին վերագրվող հեռախոսազրույցներում արված նկարագրությունները Իսրայելյանի կողմից չափազանցության արդյունք են: Գեւորգյանը շարունակելով հարցն ասաց, որ Պետրոս Իսրայելյանը գործով անցնող անձին հեռախոսազրույցում հայտնում է հետեւյալը. «Բդո ջան, մորթեցինք, թեւ ու ոտ ջարդել են: Ինքն ընգած տեղից ա զենքով խփել»: Ըստ դատախազի՝ Պետրոս Իսրայելյանը նույնպես դեպքի վայրում է եղել եւ Բդո անունով անձին հայտնել, որ Մուշեղ Մուշեղյանը զենքով ընկած տեղն է խփել, իսկ վկա Հարությունյանն ասաց, որ Մուշեղյանը կանգնած է կրակել եւ վկայից հետաքրքրվեց, թե ինչո՞վ կբացատրի այդ հակասությունը. «Չեմ կարա ասեմ, թե ինչու է նման բան ասել,- պատասխանեց վկան, ապա մի շարք հարցերի ի պատասխան նշեց, որ հնարավոր է Պետրոս Իսրայելյանը չափազանցրել է: